P r e d k l a d a c i a   s p r á v a

	Na základe uznesenia vlády Slovenskej republiky č. 584 zo dňa 7.7.1999 ministerstvo financií vypracovalo Informáciu o stave daňových a colných nedoplatkov k 30.6.2002. 

	Celkové daňové a colné nedoplatky k 30.6.2002 dosiahli 77,4 mld. Sk, z toho daňové nedoplatky 71,5 mld. Sk a colné nedoplatky 5,9 mld. Sk. V porovnaní s rovnakým obdobím minulého roka absolútny nárast daňových a colných nedoplatkov predstavuje 5,9 mld. Sk a k 31.12.2001 2,7 mld. Sk. 

	Najväčší  podiel  na  daňových  nedoplatkoch  bol evidovaný na dani  z  pridanej  hodnoty, a to 47,1 %, čo je 33,7 mld. Sk; v porovnaní s rovnakým obdobím minulého roka zvýšenie predstavuje 3,4 mld. Sk a k 31.12.2001 1,6 mld. Sk. 

	Podstatnú časť daňových nedoplatkov, t.j. 93,0 % predstavujú nedoplatky na daniach daňovej sústavy platnej od roku 1993 a zvyšok 7,0 % na daniach daňovej sústavy platnej do konca roku 1992. 

	Z celkovej sumy daňových nedoplatkov predstavujú nedoplatky na daniach 46,9 mld. Sk, čo je 65,6 % a nedoplatky na sankciách 24,6 mld. Sk, čo je 34,4 %.

	Daňové úrady k 30.6.2002 evidovali nevymožiteľné daňové nedoplatky v sume 11,1 mld. Sk; z toho na daniach daňovej sústavy platnej do konca roku 1992 2,1 mld. Sk a na daniach daňovej sústavy platnej od roku 1993 9,0 mld. Sk. V porovnaní s rovnakým obdobím minulého roka nevymožiteľné daňové nedoplatky sú o 0,5 mld. Sk vyššie a k 31.12.2001 o 0,4 mld. Sk. 

	K 30.6.2002 daňové úrady prihlásili do konkurzného konania a vyrovnacieho konania daňové pohľadávky v sume 27,0 mld. Sk, čo je 37,8 % z celkových daňových nedoplatkov. V porovnaní s rovnakým obdobím minulého roka suma prihlásených daňových pohľadávok do konkurzného konania a vyrovnacieho konania je o 2,6 mld. Sk vyššia a k 31.12.2001 o 0,7 mld. Sk nižšia.

	Vymáhateľné daňové nedoplatky k 30.6.2002 dosiahli sumu 33,4 mld. Sk; z toho na daniach 20,0 mld. Sk a na sankciach 13,4 mld. Sk; v porovnaní s rovnakým obdobím minulého roka je to  o 2,8 mld. Sk viac a k 31.12.2001 o 3,1 mld. Sk.

	Colné nedoplatky k  hodnotenému obdobiu dosiahli sumu 5 901,2 mil. Sk; v porovnaní s rovnakým obdobím minulého roka  je to  o 23,5 mil. Sk viac a k 31.12.2001 o 235,1 mil. Sk.
 
Colné úrady za sledované obdobie prihlásili pohľadávky voči dlžníkom v konkurznom konaní, vyrovnacom konaní a pohľadávky voči dlžníkom v likvidácii v sume 20,7 mil. Sk.     K 30.6.2002 bola z tejto sumy vymožená finančná čiastka vo výške 161 tis. Sk. Okrem toho colné úrady evidujú pohľadávky voči dlžníkom v  Českej republike v celkovej výške           126,1 mil. Sk. 

Vzhľadom k tomu, že predkladaný materiál neukladá úlohy iným rezortom, nebol predložený na medzirezortné pripomienkové konanie.